ลือภัทรถูกซื้อราคากระฉูด2บิ๊กส่ายหน้า
ข่าวลือสะพัด &#8220;ทุนภัทร&#8221; ปลุกราคาหุ้นวิ่งกระฉูด ผู้บริหารยันแค่ข่าวลือ
29 ต.ค. 2565

ข่าวลือสะพัด “ทุนภัทร” ปลุกราคาหุ้นวิ่งกระฉูด ผู้บริหารยันแค่ข่าวลือ
ราคาหุ้นบริษัท ทุนภัทร (PHATRA) เคลื่อนไหวคึกคักทั้งราคาและปริมาณการซื้อขาย โดยขึ้นไปสูงสุด 36.50 บาท เพิ่มขึ้น 6 บาท ก่อนจะปิดตัวลง 34.50 บาท เพิ่มขึ้น 4 บาท มูลค่าซื้อขายหนาแน่น 319 ล้านบาท ท่ามกลางกระแสข่าวลือสะพัดการถูกซื้อกิจการจากโบรกเกอร์อื่น และผู้บริหารเตรียมตั้งโต๊ะซื้อหุ้นถอนบริษัทออกจากตลาดหลักทรัพย์ 
แหล่งข่าวจากโบรกเกอร์ เปิดเผยว่า มีความพยายามปล่อยข่าวลือว่า บล.กสิกรไทย บล.ซีไอเอ็มบี เข้าซื้อกิจการกระตุ้นให้ราคาหุ้นพุ่งแรงและมีความเป็นไปได้ เพื่อลดการแข่งขันหลังเปิดเสรีค่านายหน้าซื้อขายเต็มรูปแบบปี 2555
นายสุวิทย์ มาไพศาลสิน กรรมการบริษัท ทุนภัทร กล่าวว่า ไม่รู้เรื่องและไม่เคยได้ยินข่าวลือนี้ ซึ่งประธานเจ้าหน้าที่บริหารก็ไม่เคยรายงานเรื่องนี้ให้ฟัง แต่นโยบายบริษัทไม่เคยปิดกั้นตัวเอง หากเป็นประโยชน์ต่อผู้ถือหุ้น ลูกค้า และธุรกิจ
แหล่งข่าวทุนภัทร คาดราคาหุ้นขึ้นจากแรงเก็งกำไรหุ้นรายตัวของนักลงทุน โดยปั้นข่าวลือขึ้นมา
นายสุชาย สุทัศน์ธรรมกุล ประธานกรรมการบริหาร บล.ซีไอเอ็มบี ยืนยันว่า ไม่ทราบเรื่องนี้เช่นกัน และโบรกเกอร์ที่มาใหม่ก็หาโอกาสโตด้วยการซื้อไม่ใช่เฉพาะ CIMB